Η επίδραση των νευρομυικών αλλαγών των μυών της ποδοκνημικής άρθρωσης στην κινητική απόδοση παιδιών στη φάση της έκρηξης της ανάπτυξης
Authors: Πασχαλέρη Ζαχαρούλα 
Published: June 2023

Μια σημαντική χρονική περίοδος στην ωρίμανση του ανθρώπου είναι η ηλικία του μέγιστου ρυθμού ανάπτυξης του ύψους (ΜΡΑΥ), όπου η ραγδαία αύξηση του ύψους και η ασυγχρόνιστη ανάπτυξη του κορμού και των άκρων, οδηγούν σε νευρομυικές αλλαγές, κυρίως των μυών των κάτω άκρων. Σκοπός της παρούσας διαχρονικής έρευνας ήταν η καταγραφή των νευρομυικών αλλαγών των μυών της ποδοκνημικής άρθρωσης και η αξιολόγηση της επίδρασης των αλλαγών αυτών σε βασικές κινητικές δεξιότητες ισορροπίας (στάση στα δύο πόδια και στήριξη στο ένα πόδι), στη βάδιση και στο κάθετο άλμα.Πρώτος στόχος ήταν να διερευνηθεί η εξέλιξη της στατικής ισορροπίας, αξιολογώντας δυναμικά και ηλεκτρομυογραφικά χαρακτηριστικά, κατά την έκρηξη της ανάπτυξης και να προσδιοριστεί η επίδραση του φύλου και της προπονητικής κατάστασης σε αυτή. Δεύτερος στόχος ήταν να αξιολογηθεί η επίδραση της ωρίμανσης, της ταχύτητας βάδισης, του φύλου και της προπονητικής κατάστασης στη βάδιση. Τρίτος στόχος ήταν να διερευνηθεί η επίδραση των νευρομυικών αλλαγών των μυών της ποδοκνημικής άρθρωσης στην απόδοση στο κάθετο άλμα, σε σχέση με το φύλο και την προπονητική κατάσταση. Στην έρευνα πήραν μέρος 44 παιδιά, 23 αγόρια (12.5 ± 0.29 ετών) και 21 κορίτσια (10.5 ± 0.32 ετών). Η επιλογή των παιδιών έγινε με βάση τη βιολογική και όχι τη χρονολογική ηλικία. Η έρευνα διήρκεσε 18 μήνες, με μία μέτρηση κάθε 6 μήνες, τρεις μετρήσεις συνολικά. Τα παιδιά αξιολογήθηκαν στη διποδική ισορροπία με ανοιχτά και κλειστά μάτια και στη μονοποδική ισορροπία, στο δεξί και αριστερό πόδι. Ακόμη, αξιολογήθηκαν στη βάδιση με κανονική και γρήγορη ταχύτητα (αυτοεπιλογή), καθώς και στο κάθετο άλμα. Κατά τη διάρκεια της ισορροπίας και του άλματος, αξιολογήθηκε ταυτόχρονα η ηλεκτρομυογραφική δραστηριότητα του πρόσθιου κνημιαίου (ΠΚ) και του γαστροκνημίου (ΜΓ) μυός. Τα αποτελέσματα έδειξαν ότι τα κορίτσια έχουν καλύτερη μονοποδική ισορροπία, κυρίως 9 μήνες πριν το ΜΡΑΥ και αυτό οφείλεται σε αυξημένη συνενεργοποίηση των ΠΚ και ΜΓ μυών. Επίσης, φάνηκε ότι τα παιδιά έχουν καλύτερη ισορροπία με ανοιχτά παρά με κλειστά μάτια, όπου η συνενεργοποίηση, αλλά και η δράση των ΠΚ μυών αυξήθηκαν, προκειμένου να διατηρηθεί η ισορροπία. Τα προπονημένα παιδιά φάνηκε να έχουν καλύτερη διποδική ισορροπία σε σχέση με τα λιγότερο προπονημένα. Τα κορίτσια φάνηκε να έχουν σταθερότερη βάδιση, κυρίως στο γρήγορο βήμα. Η προπόνηση δε φάνηκε να επηρεάζει τη βάδιση. Τα αγόρια έδειξαν καλύτερη απόδοση στο κάθετο άλμα, με πλατώ στο ύψος του άλματος κοντά στο ΜΡΑΥ. Η ηλεκτρομυογραφική δραστηριότητα του ΜΓ αυξήθηκε στην έκκεντρη φάση του άλματος για τα αγόρια, ενώ του ΠΚ μειώθηκε για το σύνολο των παιδιών. Τα προπονημένα παιδιά είχαν καλύτερη απόδοση στο κάθετο άλμα σε σχέση με τα λιγότερο προπονημένα. Τα αποτελέσματα της παρούσας έρευνας έδειξαν ότι η ωρίμανση επηρεάζει την κινητική απόδοση των παιδιών στην πρώτη εφηβική ηλικία, με τα κορίτσια να υπερέχουν στις δεξιότητες που απαιτούν ισορροπία και συντονισμό, πιθανόν λόγω της ωριμότερης νευρομυικής λειτουργίας της ποδοκνημικής άρθρωσης. Από την άλλη, τα αγόρια υπερέχουν στις δεξιότητες που απαιτούν δύναμη, με πλατώ στη βελτίωση της απόδοσης κοντά στο ΜΡΑΥ, λόγω μειωμένου συντονισμού.